En la Setmana Europea de la Mobilitat, Salut Pública aconsella incrementar els desplaçaments a peu, en bicicleta o en transport públic
Del 16 al 22 de setembre se celebra a Catalunya la Setmana Europea de la Mobilitat, una iniciativa europea coordinada pel Departament de Territori i Sostenibilitat de la Generalitat de Catalunya.
Com cada any, l'Agència de Salut Pública de Catalunya del Departament de Salut dóna suport a l'organització d'aquest esdeveniment, al qual s'han adherit diversos ajuntaments i consells comarcals, a més de societats científiques i organitzacions professionals de l'àmbit de la salut, l'activitat física, la seguretat viària i la mobilitat.
El Pla Interdepartamental i Intersectorial de Salut Pública (PINSAP) contempla la mobilitat com un dels àmbits que tenen una influència destacada sobre la salut, ja que l'ús de diferents modes de transport té efectes importants sobre la qualitat de l'aire, el risc de col·lisions i atropellaments i els nivells d'activitat física.
Caminar, pujar escales o anar en bicicleta, són formes saludables de desplaçar-se i contribueixen a incrementar l'activitat física moderada.
De fet, s'ha demostrat que 30 minuts diaris d'activitat física s'associen amb una disminució del 36% en el risc de mortalitat per malaltia coronària i a una disminució del 27% en el risc de mortalitat per totes les causes.
L'activitat física moderada ajuda a prevenir trastorns com la malaltia cardiovascular, la obesitat, la diabetis, el càncer de colon i malalties osteomusculars, i també aporta beneficis sobre la salut mental, alenteix els canvis fisiològics associats a l'envelliment i incrementa l'esperança de vida gairebé 4 anys.
Per tenir cura de la bona salut, és aconsellable substituir els desplaçaments en vehicles privats a motor pels desplaçaments caminant, en bicicleta o en transport públic sempre que sigui possible.
També és beneficiós per a la salut pujar les escales a casa, a la feina o al entrar i sortir dels transports públics.
Els darrers resultats de l'Enquesta de Salut de Catalunya, corresponents a l'any 2018, mostren que els vehicles particulars a motor (cotxe o moto) representen el mitjà de transport més utilitzat pels homes de 15 anys i més en els seus desplaçaments quotidians (53,8%).
Entre les dones, el percentatge tant pel que fa als desplaçaments amb vehicle de motor és més reduït (40,4%).
Les persones més joves fan servir el cotxe o la moto en una proporció més elevada, mentre que les que entre les persones de 65 anys i més és molt més habitual desplaçar-se a caminant.
En tots dos sexes i en tots els grups d'edat ha augmentat el percentatge de persones que es utilitzen el cotxe o la moto com a mitjà de transport més habitual en comparació amb l'any anterior, ha disminuït el percentatge de les que es desplacen caminant, i s'ha produït un petit increment en l'ús de la bicicleta, especialment entre les dones i les persones més joves.
Mitjà de transport més habitual entre persones de 15 anys o més, segons sexe (percentatges).
Mitjà de transport més habitual entre persones de 15 anys o més, segons edat (percentatges).
Salut i seguretat en els desplaçaments diaris.
Canal Salut: Prevenció de lesions de trànsit
Departament de Territori i Sostenibilitat: Setmana Europea de la Mobilitat